কাশেম বিন আবুবাকারের জনপ্রিয়তা ও তার পাঠক শ্রেণির সংখ্যা নিয়ে তাই আর বেশি কিছু বলতে হবে না আশা করি। আমাদের দুর্ভাগ্য আমরা এমন একজন লেখককে স্বীকৃতি তো দূরের কথা জানতেও পারিনি। বিদেশী গণমাধ্যম থেকে আমাদের তার সম্পর্কে জানতে হল। আর যখন তার সম্পর্কে জানা গেল তখন সাহিত্য জগতে তিনি যেন উড়ে এসে জুড়ে বসলেন। আর এ করণেই তাকে সহ্য করতে কষ্ট হচ্ছে অনেকের। গ্রাম থেকে ভাগ্যের খোঁজে শহরে এসে, শহুরে সাহিত্যিক বনে যাওয়ার পর গ্রামের মানুষের আবেগ অনুভূতি নিয়ে এখনকার লেখকেরা আর কলম ধরেন না। শহুরে প্রেম, পরকীয়া আর অশ্লীলতা দিয়ে পৃষ্ঠার পর পৃষ্ঠা লেখার পরেও তারা সমালোচিত হন না। কিন্তু মুসলিম মধ্যবিত্ত হয়ে কেউ গ্রামের বাস্তবতার আলোকে শালীনভাবে যৌনতা তুলে ধরে সফল হলেই তার সমালোচনা! প্রকৃত কথা হলো আবুবাকারের সমকক্ষ অনেক কবি সাহিত্যিক বহু চেষ্টা করেও পাঠকের কাছে পৌঁছতে পারেরনি। সে ক্ষেত্রে লেখক সমাজে হঠাৎ করে এমন একজন লেখক কে হয়ত তারা সহ্য করতে পারছেন না। আর তার উপরে তিনি মুসলিম ভাবধারার লেখক।